CELEX: 32013R0273
Language: ro
Date: 2013-03-19 00:00:00
Title: Regulamentul de punere în aplicare (UE) nr. 273/2013 al Comisiei din 19 martie 2013 privind clasificarea anumitor mărfuri în Nomenclatura combinată

23.3.2013   
            
            
               RO
            
            
               Jurnalul Oficial al Uniunii Europene
            
            
               L 84/1
            
         REGULAMENTUL DE PUNERE ÎN APLICARE (UE) NR. 273/2013 AL COMISIEI
   din 19 martie 2013
   privind clasificarea anumitor mărfuri în Nomenclatura combinată
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (1), în special articolul 9 alineatul (1) litera (a),
   întrucât:
   
               (1)
            
            
               Pentru a asigura aplicarea uniformă a Nomenclaturii combinate anexate la Regulamentul (CEE) nr. 2658/87, este necesar să se adopte măsuri privind clasificarea mărfurilor menționate în anexa la prezentul regulament.
            
         
               (2)
            
            
               Regulamentul (CEE) nr. 2658/87 stabilește regulile generale pentru interpretarea Nomenclaturii combinate. Aceste reguli se aplică, de asemenea, oricăror alte nomenclaturi bazate integral sau parțial pe aceasta sau care îi adaugă acesteia subdiviziuni suplimentare și care sunt stabilite prin dispoziții specifice ale Uniunii, în vederea aplicării de măsuri tarifare sau de altă natură privind comerțul cu mărfuri.
            
         
               (3)
            
            
               În temeiul acestor reguli generale, mărfurile descrise în coloana 1 a tabelului din anexă trebuie clasificate la codurile NC indicate în coloana 2, pe baza motivelor care figurează în coloana 3 a aceluiași tabel.
            
         
               (4)
            
            
               Este necesar să se prevadă posibilitatea invocării în continuare de către titular, în temeiul articolului 12 alineatul (6) din Regulamentul (CEE) nr. 2913/92 al Consiliului din 12 octombrie 1992 de instituire a Codului vamal comunitar (2), pentru o perioadă de trei luni, a informațiilor tarifare obligatorii care au fost furnizate de autoritățile vamale ale statelor membre în ceea ce privește clasificarea mărfurilor în Nomenclatura combinată, dar care nu sunt conforme cu dispozițiile prezentului regulament.
            
         
               (5)
            
            
               Măsurile prevăzute în prezentul regulament sunt conforme cu avizul Comitetului Codului vamal,
            
         ADOPTĂ PREZENTUL REGULAMENT:
   Articolul 1
   Mărfurile descrise în coloana 1 a tabelului din anexă se clasifică în Nomenclatura combinată la codurile NC indicate în coloana 2 a aceluiași tabel.
   Articolul 2
   Informațiile tarifare obligatorii furnizate de autoritățile vamale ale statelor membre care nu sunt conforme cu dispozițiile prezentului regulament pot fi invocate în continuare pentru o perioadă de trei luni, în temeiul articolului 12 alineatul (6) din Regulamentul (CEE) nr. 2913/92.
   Articolul 3
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 19 martie 2013.
      
         
            Pentru Comisie, pentru președinte
         
         Algirdas ŠEMETA
         
            Membru al Comisiei
         
      
   
   
      (1)  JO L 256, 7.9.1987, p. 1.
   
      (2)  JO L 302, 19.10.1992, p. 1.
   
      ANEXĂ
      
                  Descrierea mărfurilor
               
               
                  Clasificare
                  (Cod NC)
               
               
                  Motive
               
            
                  (1)
               
               
                  (2)
               
               
                  (3)
               
            
                  
                              1.
                           
                           
                              Un aparat electronic (denumit și „analizor al compoziției corpului”) care încorporează un ecran de afișaj cu dimensiuni de aproximativ 30 × 30 × 4 cm, constituit din următoarele componente principale:
                              
                                          —
                                       
                                       
                                          pentru cântărire: un dinamometru și dispozitive pentru prelucrarea și afișarea greutății;
                                       
                                    
                                          —
                                       
                                       
                                          pentru măsurare: doi electrozi pe suprafața superioară a cântarului, butoane de comandă și dispozitive pentru prelucrarea și afișarea măsurătorilor.
                                       
                                    Prin cei doi electrozi aflați în contact cu tălpile, aparatul trimite curenți electrici care, utilizând caracteristicile de bioimpedanță, permit aparatului să determine, de exemplu, procentul de grăsime corporală, procentul de masă musculară, de masă osoasă și de apă din organism.
                              De asemenea, aparatul poate fi utilizat numai drept cântar.
                              Aparatul poate să stocheze date pentru 10 utilizatori. Acesta poate afișa valorile a două măsurători per utilizator.
                              Aparatul este conceput pentru utilizare la domiciliu.
                           
                        
               
                  8423 10 90
               
               
                  Clasificarea se stabilește pe baza regulilor generale 1, 3 litera (b) și 6 de interpretare a Nomenclaturii combinate, precum și pe baza textului codurilor NC 8423, 8423 10 și 8423 10 90.
                  Aparatul este un articol compozit constituit din componente clasificate la capitolul 84 și la capitolul 90. În conformitate cu regula generală 3 litera (b), acesta trebuie clasificat ca și când ar fi compus doar din componenta care îi conferă caracterul său esențial.
                  Având în vedere caracteristicile sale obiective, și anume sistemul de măsurare cu numai doi electrozi, se consideră că aparatului îi conferă caracterul esențial componenta care efectuează cântărirea.
                  Prin urmare, aparatul trebuie clasificat la codul NC 8423 10 90, drept cântar de persoane.
               
            
                  
                              2.
                           
                           
                              Un aparat electronic (denumit și „analizor al compoziției corpului”) sub formă de cântar care încorporează un ecran de afișaj cu dimensiuni de aproximativ 36 × 32 × 6 cm, constituit din următoarele componente principale:
                              
                                          —
                                       
                                       
                                          pentru cântărire: un dinamometru și dispozitive pentru prelucrarea și afișarea greutății;
                                       
                                    
                                          —
                                       
                                       
                                          pentru măsurare: o bară detașabilă de mână cu patru electrozi, patru electrozi pe suprafața superioară a cântarului, butoane de comandă și dispozitive pentru prelucrarea și afișarea măsurătorilor.
                                       
                                    Prin sistemul de opt electrozi plasați la nivelul mâinilor și sub tălpi, aparatul trimite curenți electrici pentru măsurarea în multifrecvență care, utilizând caracteristicile de bioimpedanță, permit aparatului să determine, de exemplu, procentul de grăsime din corp, masa de grăsime a corpului, indicele de masă corporală (IMC), masa mușchilor scheletici și apa din corp.
                              Aparatul poate fi folosit fie de către personalul sanitar pentru diagnosticarea obezității, fie de către alți utilizatori pentru a afla informații despre structura lor fizică sau pentru verificarea ori îmbunătățirea ei în scopuri sportive sau estetice.
                              De asemenea, aparatul poate fi utilizat numai drept cântar.
                              Aparatul poate să stocheze date pentru 99 de utilizatori și 300 de măsurători. Datele pot fi transferate pe o mașină automată de prelucrare a datelor folosind o memorie USB.
                           
                        
               
                  9031 80 38
               
               
                  Clasificarea se stabilește pe baza regulilor generale 1, 3 litera (b) și 6 de interpretare a Nomenclaturii combinate, precum și pe baza textului codurilor NC 9031, 9031 80 și 9031 80 38.
                  Clasificarea la poziția 9018 ca instrument sau aparat medical este exclusă, deoarece aparatul nu este utilizat în general în practica profesională (a se vedea notele explicative ale Sistemului armonizat aferente poziției 9018, primul paragraf).
                  Aparatul este un articol compozit constituit din componente clasificate la capitolul 84 și la capitolul 90. În conformitate cu regula generală 3 litera (b), acesta trebuie clasificat ca și când ar fi compus doar din componenta care îi conferă caracterul său esențial.
                  Având în vedere caracteristicile sale obiective, și anume tehnologia de măsurare utilizată, se consideră că aparatului îi conferă caracterul său esențial componenta care efectuează măsurarea.
                  Prin urmare, aparatul trebuie clasificat la codul NC 9031 80 38 ca alte instrumente electronice pentru măsurare.
               
            
                  
                              3.
                           
                           
                              Un aparat electronic (denumit și „analizor al compoziției corpului”) cu o bază de cântărire și o coloană deasupra căreia se află o placă de comandă care încorporează un ecran de afișaj cu dimensiunile de aproximativ 120 × 87 × 52 cm, constituit din următoarele componente principale:
                              
                                          —
                                       
                                       
                                          pentru cântărire: un dinamometru și dispozitive pentru prelucrarea și afișarea greutății;
                                       
                                    
                                          —
                                       
                                       
                                          pentru măsurare: două bare detașabile de mână cu câte doi electrozi fiecare, patru electrozi pe suprafața superioară a cântarului, butoane de comandă și dispozitive pentru prelucrarea și afișarea măsurătorilor.
                                       
                                    Prin sistemul de electrozi tactili în opt puncte plasați la nivelul mâinilor și sub tălpi, aparatul trimite curenți electrici pentru măsurarea în multifrecvență care, utilizând caracteristicile de bioimpedanță, permit aparatului să determine, de exemplu, apa intracelulară, apa extracelulară, masa de proteine, masa minerală, masa de grăsime a corpului, apa totală din corp, masa fără grăsime, indicele de masă corporală (IMC) și masa mușchilor scheletici.
                              Aparatul este echipat cu următorii conectori:
                              
                                          —
                                       
                                       
                                          RJ45,
                                       
                                    
                                          —
                                       
                                       
                                          USB;
                                       
                                    
                                          —
                                       
                                       
                                          RS232,
                                       
                                    
                                          —
                                       
                                       
                                          D-sub cu 25 de pini.
                                       
                                    Aparatul poate fi folosit fie de către personalul sanitar pentru diagnosticarea obezității, fie de către alți utilizatori pentru a afla informații despre structura lor fizică sau pentru verificarea ori îmbunătățirea ei în scopuri sportive sau estetice.
                              Aparatul poate fi conectat la o mașină automată de prelucrare a datelor sau la o imprimantă.
                           
                        
               
                  9031 80 38
               
               
                  Clasificarea se stabilește pe baza regulilor generale 1, 3 litera (b) și 6 de interpretare a Nomenclaturii combinate, precum și pe baza textului codurilor NC 9031, 9031 80 și 9031 80 38.
                  Clasificarea la poziția 9018 ca instrument sau aparat medical este exclusă, deoarece aparatul nu este utilizat în general în practica profesională (a se vedea notele explicative ale Sistemului armonizat aferente poziției 9018, primul paragraf).
                  Aparatul este un articol compozit constituit din componente clasificate la capitolul 84 și la capitolul 90. În conformitate cu regula generală 3 litera (b), acesta trebuie clasificat ca și când ar fi compus doar din componenta care îi conferă caracterul său esențial.
                  Având în vedere caracteristicile sale obiective, și anume tehnologia de măsurare utilizată, se consideră că aparatului îi conferă caracterul său esențial componenta care efectuează măsurarea.
                  Prin urmare, aparatul trebuie clasificat la codul NC 9031 80 38 ca alte instrumente electronice pentru măsurare.